માણસે કોઈ પણ સારું કામ એટલા માટે કરવું જોઈએ કે સારું કામ કરવાથી માણસને પોતાને સારું લાગે છે. બીજું એ કોઈ પણ સારા કામની કદર માણસો માત્ર શબ્દોથી કરે તો જ કદર થઈ કહેવાય તે ખ્યાલ ખોટો છે. કોઈ પણ સારા કામની સાચી કદર એ છે કે તે લોકોના ઉપયોગમાં કેટલું આવે છે. લોકો તે કામ કરનારનું નામ જાણતા હોય કે ન જાણતા હોય તેનો ઉપયોગ કરે અને તેનાથી રાહત મેળવે. સારું કામ ખરેખર સાચા સિક્કા જેવું છે. સિક્કા ઉપરનું નામ વંચાય કે ન વંચાય, એ સિક્કો માણસના વહેવારમાં સ્વીકારાય અને તેનું યોગ્ય મૂલ્ય મેળવી શકે તે જ તેની સચ્ચાઈ અને કદર.